റോഡ് നിര്മാണത്തിന് ഇറക്കിയ തറയോട് കാടുമൂടിയ നിലയില് കട്ടപ്പന : നിര്മാണ അനുമതി ലഭിച്ചിട്ട് നാളുകള് കഴിഞ്ഞിട്ടും നഗരത്തിലെ തകര്ന്ന റോഡുകളില് തറയോട് പാകാന് നടപടിയില്ല. ഇതോടെ ഇടുക്കിക്കവല പള്ളിക്കവല ബൈപ്പാസും, മാര്ക്കറ്റ് ജങ്ഷന്കുന്തളംപാറ റോഡിലെയും കുഴികളില് വെള്ളം കെട്ടിനിന്ന് ഗതാഗതം ദുഷ്കരമായിരിക്കുകയാണ്. പഴയ ബസ് സ്റ്റാന്ഡിലൂടെ എത്തുന്ന ബസുകളും ചെറുവാഹനങ്ങളും കുന്തളംപാറ റോഡില്നിന്നാണ് പുതിയ ബസ് സ്റ്റാന്ഡ് ഭാഗത്തേക്ക് തിരിയുന്നത്. ബസ് തിരിയുന്ന ഭാഗത്ത് മഴവെള്ളം കുത്തിയൊഴുകി ടാറിങ് തകരുന്നത് പതിവാണ്. കുഴികള് രൂപപ്പെട്ട് വെള്ളം കെട്ടിക്കിടക്കുന്നതിനാല് ഇരുചക്രവാഹനങ്ങള് അപകടത്തില്പെടുന്നതും ചെറുവാഹനങ്ങളുടെ അടിഭാഗം ഉരയുന്നതും പതിവാണ്. പലപ്പോഴും ഇവിടെ പൊതുമരാമത്തുവകുപ്പ് കുഴിയടയ്ക്കാറുണ്ടെങ്കിലും വെള്ളം കുത്തിയൊഴുകുന്നതിനാല് ഉടന് തന്നെ റോഡ് തകരും. തുടര്ന്നാണ് ഇവിടെ തറയോട് പാകാന് തീരുമാനിച്ചത്. എന്നാല് സാങ്കേതികാനുമതിയും നിര്മാണാനുമതിയും ലഭിച്ചിട്ട് മാസങ്ങളായെങ്കിലും ഇതുവരെ കുഴിയടയ്ക്കാന് തുടങ്ങിയിട്ടില്ല. കരാറുകാരന് തറയോടുകള് ഇറക്കിയിട്ടെങ്കിലും ഇത് കാടു വന്ന് മൂടിയനിലയിലാണ്.The post റോഡ് നിര്മാണത്തിന് ഇറക്കിയ തറയോട് കാടുമൂടിയ നിലയില് first appeared on MalayalamExpressOnline.